钦定古今图书集成/理学汇编/文学典/第104卷 > 李化龙
## 钦定古今图书集成/理学汇编/文学典/第104卷 > 李化龙

按《广东通志》：化龙，字伯熙，番禺人。父茂魁，浔州府同
知。化龙幼即慧敏，年十三岁，赋《南海神祠达奚司空
诗》，人争传诵，遂以诗名。始茂魁为博罗学博上官，有
王观察者，偶谈诗，以《得意宫人入道、失意宫人入道》
命题，使诸广文为之，多不称意。茂魁令化龙属草，观
察见，惊曰：‘此岂广文所能耶’？茂魁以实对，愈骇叹，趣
化龙往见，乃一丱角童子也。延入座与谈，口如悬河，
观察改容倾听。逾弱冠，补诸生，试辄冠军。未几，举明
经。先是，董应举为府州教授，奇化龙才，相得日欢。迨
化龙以贡入长安，廷试日，适应举为尚书，相与握手
道故，伤时感事。化龙指画今古，发议雄奇。在廷诸公
奇之，重其才，不欲屈为儒官，劝之归，行李萧然，惟遇
山川形胜，留连登眺，感怀今昔，得诗若干篇，名《旅忾
集》。抵里，筑西台精舍于所居黄木湾，与其师湛若水
倡酬觞咏其下焉。性简脱不羁，每遇人，寒索衣，饥索
食，虽耕夫渔父，见即执手与语竟日，略无嫌疑。尝赴
试，与邻坐生犯耳语。故事，督学使者犯耳语必扑黜。
时将纠及邻生，化龙遽曰：“彼无罪，龙见其眉攒愁思，
状若于题义未了，故呼而语之耳。”学使者奇其谊，并
释之。一日居城，病忽作，舆归西台，卒，年六十二。是日，
人有见其盛衣冠入学宫，问之，笑语如生平，忽不见，
后乃闻其死也。相传以为龙生时得仙脱之骨，尘埃
中品格超然。至今过西台者，咸想慕其高风不置云。